**Pravilnik o uslovima, kriterijima i načinima dodjele sredstava u okviru projekta „Odvažne i hrabre“**

Ovim Pravilnikom utvrđuju se uslovi, kriteriji i način dodjele bespovratnih finansijskih sredstava u okviru projekta „Odvažne i hrabre“ koji organizuje Bingo d.o.o Tuzla sa partnerima projekta.

**1. CILJEVI PROJEKTA**

Cilj ovog projekta jeste dodjela sredstava za sufinansiranje razvoja poduzetništva, odnosno za otpočinjanje samostalnog biznisa ili unaprjeđenje već postojećeg.

**2. USLOVI**

Uslovi za prijavu na Javni poziv su da je aplikantica:

1. Fizičko lice – osoba ženskog spola sa prijavljenim mjestom boravka na području Bosne i Hercegovine.
2. Vlasnica ili suvlasnica postojećeg registrovanog biznisa na području Bosne i Hercegovine, koji je registrovan nakon 30.11.2024. godine.
3. Da aplikantica nije bila korisnik bespovratne finansijske podrške u prethodnim ciklusima programa „Odvažne i hrabre“.
4. Da aplikantica ima poslovnu ideju koja kao rezultat podrazumijeva formalno osnivanje privrednog subjekta (obrt i srodna djelatnost, samostalna preduzetnička djelatnost, privredno društvo, komercijalno poljoprivredno gazdinstvo i/ili drugi oblik formalne registracije privrednog subjekta prema važećem zakonodavstvu) i/ili realizaciju poslovne ideje o proširenju poslovanja (novi proizvodi/usluge, izlazak na inostrana tržišta i sl.).
5. Da aplikantica nije zaposlenik Bingo Group.
6. Da aplikantica ne aplicira sa idejom koja ima ograničenja u oblasti ili industriji iz koje dolazi poslovna ideja, ili da su u skladu sa onima koje nalaže zakonodavstvo. Dodatno, nisu prihvatljive poslovne ideje koje imaju negativan uticaj na ljudsko zdravlje (npr. proizvodnja, prerada duhanskih proizvoda, proizvodnja koja ima značajan uticaj na zagađenje ljudske okoline i sl.).
7. Na Poziv se mogu prijaviti i timovi sastavljeni od dvije žene koje imaju zajedničku ideju, s tim da je korisnica sredstava jedna osoba u skladu sa dogovorom unutar tima ili pak ideja podrazumijeva suvlasništvo u privrednom subjektu obje aplikantice.

**3. OBUHVAT PROGRAMA**

Program „Odvažne i hrabre, to ste vi“ obuhvata slijedeće elemente:

1. Javni poziv za učešće u Programu i odabir učesnica Programa.
2. Online poduzetnička akademija – poduzetnička obuka u trajanju od 17.03. do. 29.3.2025. godine fokusirana na razvoj koncepta poslovnog plana i poslovnog modela, te jačanje poduzetničkih vještina učesnica Programa.
3. Priprema i realizacija pitcha - prezentacije poslovnih ideja pred stručnom komisijom.
4. Dodjela bespovratne finansijske podrške za pokretanje i/ili razvoj poslovnih ideja.
5. Mentorsku podršku u daljem rastu i razvoju biznisa u skladu sa procijenjenim potrebama.

**4. PODRŠKA**

Dodjeljujemo ukupno 50.000 KM kroz osam (8) grantova u vidu bespovratne finansijske podrške u iznosima od:

* 8.500 KM – 2 granta
* 6.000 KM – 3 granta
* 5.000 KM – 3 granta

Organizator zadržava pravo prilagođenog raspodjele sredstava u zavisnosti od pristiglih prijava, s tim da je iznos najnižeg granta 5.000 KM a najvećeg 8.500 KM te da je total ukupnih grant sredstava koja će biti dodijeljena 50.000 KM.

Grantovi će biti dodjeljeni za najbolje ocijenjene poslovne ideje. Pored finansijske podrške, dobitnice sredstava imaju pravo na mentorsku podršku Investicijske fondacije Impakt. Investicijska fondacija Impakt provodi analizu potreba za mentorskom podrškom i pruža mentorsku podršku poslovnim odabranim korisnicama u skladu s procijenjenim potrebama i mogućnostima. Korištenje mentorske podrške za korisnike Programa nije obavezno. Period trajanja mentorske podrške je do 31.12.2025. godine.

**3. KORISNICE**

U ciljne korisnice podsticaja spadaju zaposlene i nezaposlene žene koje svoje prijave dostave u periodu od 21.2.2025. do 8.3.2025. godine:

**a) Za zaposlene žene koje već posjeduju registrovan vlastiti biznis/privredni subjekt (registrovan nakon 30.11.2024.godine) i imaju ideju koja će unaprijediti njihovo poslovanje moraju dostaviti dokaz:**

1. da je privredni subjekat registrovan nakon 30.11.2024.godine
2. da je vlasnik biznisa/privrednog subjekta osoba ženskog spola koja podnosi prijavu na projekat
3. da je osnivačica/vlasnica državljanka BiH,
4. da apliciraju na sredstva kroz popunjavanje obrasca za prijavu koji će biti dostupan na www.bingobih.ba od 21.2. do 8.3.2025. godine.

**b) Za nezaposlene žene i žene zaposlene kod trećih lica koje žele pokrenuti novi biznis/privredni subjekt (start up projekat):**

1. da imaju ideju za pokretanje biznisa
2. da apliciraju na sredstva kroz popunjavanje obrasca za prijavu koji će biti dostupan na www.bingobih.ba od 21.2. do 8.3.2025. godine.
3. da je aplikantica osoba ženskog spola
4. da je aplikantica državljanka BiH

Prihvatljivi oblici registracije su svi oblici formalnog osnivanja privrednog subjekta prema važećem zakonodavstvu u BiH, odnosno entitetima i BD BiH uključujući obrt i srodnu djelatnost (kao osnovnu dopunsku i/ili dodatnu djelatnost), samostalnu preduzetničku djelatnost (kao osnovnu dopunsku i/ili dodatnu djelatnost), trgovinske radnje, ugostiteljske radnje, privredna društva, komercijalno poljoprivredno gazdinstvo).

**4. NAČIN OCJENJIVANJA**

**4.1. Predselekcija**

Uvid u pristigle prijave imat će žiri za predselekciju imenovan od strane Organizatora, koji će odabrati šesnaest ideja za osam grantova.

Prilikom odabira korisnica za ulazak u poduzetničku akademiju i daljnje faze programa u obzir će se uzimati i bodovati:

- namjena finansijskih sredstva (max 5 bodova)

- Inovativnost (max 5 bodova)

- Vlastito učešće (max 5 bodova)

- Posjedovanje znanja i vještina u oblasti u kojima biznis/obrt djeluje (max 5 bodova)

- Očekivani broj zaposlenih (max 5 bodova)

Žiri za predselekciju sastoji se od pet članova koje će imenovati Organizator a kojeg će sačinjavati predstavnici kompanije Bingo kompanije, predstavnici Investicijske fondacije Impakt i predstavnici kompanija partnera projekta (Oaza, Libresse, Rafaello, Dorina).

Idejekoje prema mišljenju žirija prođu predselekciju i sakupe najviše bodova objavit ćemo na Bingo web i Facebook stranici i za iste će se moći online glasati. Za ocjenu se koristi skala od 1 do 5 bodova.

Aplikantice koje prođu predselekciju i uđu u krug online glasanja trebaju dostaviti sljedeće podatke: fotografiju (portret) kratko predstavljanje po izboru aplikantice (zaposlena/nezaposlena, snovi/ideje, zanimljivosti u maksimalno dvije rečenice). Podaci će se koristiti isključivo u svrhu kreiranja materijala za objavu u online formi za glasanje.

**Lični podaci će se koristiti u skladu sa Zakonom o zaštiti ličnih podataka, i neće biti objavljeni prije nego aplikantica da saglasnost.**

**Aplikantice koje su ušle u uži krug obavezne su prisustvovati online poduzetničkoj akademiji, kao i na prezentaciji poslovnih projekata koje će se održati u hotelu Salis u Tuzli u periodu od 1. do 3.aprila 2025. Troškovi smještaja su obezbjeđeni.**

**Da bi aplikantica bila odabrana za prezentaciju poslovnih ideja neophodno je da prisusutvuje svim danima obuke, kao i da izradi osnovnu verziju poslovnog plana uz mentorsku podršku predstavnika Investicijske fondacije Impakt.**

**4.2. Finalna selekcija**

Žiri za finalnu selekciju sastoji se od tri člana koje će imenovati Organizator kojeg će sačinjavati predstavnici kompanije Bingo i predstavnici Investicijske fondacije Impakt.

Prilikom evaluacije poslovnih ideja od strane Žirija za finalnu selekciju u obzir će se uzimati i bodovati sljedeći kriteriji:

- Potreba tržišta za proizvodom/robom/uslugom (nivo istraženosti tržišta)

- Izvodljivost ciljeva

- Kvalitet marketing plana

- Mogućnost izvoza

- Mogućnost zamjene uvoza

- Izvodljivost finansijskog plana

- Zapošljavanje ranjivih skupina i teško zapošljivih kategorija

- Poslovna ideja uključuje aspekte zelene/cirkularne ekonomije

- Djelatnost

-Prezentacija poslovne ideje pred žirijem

Dodjela grantova ovisit će o ukupnom broju bodova sakupljenih online glasanjem i ukupnom broju bodova žirija za finalnu selekciju. Za ocjenu se koristi skala od 1 do 5 bodova. U ukupnoj strukturi ocjene online glasanje čini 50% i ocjene žirija 50%.

Ukupan broj bodova predstavlja zbir bodova svih članova žirija i sakupljenih glasova putem online glasanja.

Nakon što se zbroje svi glasovi rangiranje će se vršiti prema visini osvojenih bodova, a dodjele grantova prema ostvarenoj poziciji na rang listi.

**5. PREDMET FINANSIRANJA/SUFINANSIRANJA**

Projektom je moguće planirati finansiranje/sufinansiranje troškova poput:

* direktni troškovi registracije obrta/biznisa
* kupovina opreme
* kupovina alata, mašina, repromaterijala i sl.
* troškovi marketinške promocije

Projektom **nije moguće planirati** sufinansiranje direktnih troškova poslovanja poput:

1. troškovi plata i doprinosa
2. troškovi komunalija
3. troškovi električne energije
4. troškovi telefona
5. troškovi zakupa poslovnog prostora
6. troškovi obuka i edukacija

**Iz sredstava poticaja neće se finansirati troškovi koji su nastali prije odabira korisnika i potpisivanja ugovora sa istim.**

**6. PRIJAVA I POTREBNA DOKUMENTACIJA**

Prijava na Projekat mora sadržavati:

1. Popunjen prijavni obrazac

Aplikantice koje ostvare pravo na podršku u obavezi su dostaviti:

1. Prijava mjesta prebivališta (CIPS prijava), kopija

2. Uvjerenje o državljanstvu ili rodni list, kopija

3. Kopija rješenja o registraciji (za postojeće biznise), kopija

4. Predračun, račun, ugovor ili druga dokumentacija koja je predmet sufinansiranja

5. Dodatnu dokumentaciju ukoliko se tokom realizacije pojavi potreba, a sve u skladu sa dogovorom na relaciji kompanija Bingo i partneri i korisnica sredstava.

**7. DINAMIKA I ROKOVI**

Predviđeni vremenski okvir za realizaciju aktivnosti je sljedeći:

1. Poziv ostaje otvoren od 21.2.2025. od 8:30 do 8.3.2025. do 23:59.
2. Od 10.3. do 12.3.2025. pristigle prijave ocjenjivat će stručni žiri za predselekciju.
3. Dana 14.3.2025. u 13:00 šesnaest najboljih ideja za pokretanje/unapređenje biznisa bit će objavljene na Bingo web i Facebook stranici. Za objavljene ideje će biti omogućeno online glasanje.
4. U periodu od 17.3.do 29.3.2025. održat će se online poduzetnička akademija za aplikantice koje su ušle u uži izbor. Informacije o satnicama i dinamici naknadno će se definisati u skladu sa dogovorom sa učesnicama.
5. Dana 2.4.2025. u 0:00 završava online glasanje
6. U periodu od 2.4-3.4.2025. održat će se prezentacija poslovnih ideja u hotelu Salis u Tuzli za aplikantice koje su ušle u uži izbor, slijedi proglašenje dobitnica, press konferencija i dodjela sredstava.
7. U periodu od 4.4. do 31.12.2025. mentorska podrška Investicijske fondacije Impakt.
8. U periodu od 4.4. do 1.8.2025. implementacija i pravdanje dodijeljenih sredstava.

Kompanija Bingo zadržava pravo da bude direktno uključena u monitoring i to na način da dodjelu sredstava vrši tek nakon što aplikantica ispuni uslove (dostavi potrebnu dokumentaciju navedenu u poglavlju 7. Korisnice sredstava koje tek planiraju registrovati biznis, proces registracije trebaju završiti najkasnije do 1.8.2025. godine.

**8. DODATNE INFORMACIJE**

U slučaju pitanja i dodatnih informacija upite slati na mail adresu amina.celikovic@bingotuzla.ba, pozvati na broj telefona 035 368 568 ili Viber 061 180 175.

**Kompanija Bingo zadržava pravo da proširi i pojasni Pravilnik ukoliko se u vremenu dok je otvoren poziv dođe do zaključka na osnovu upita zainteresovanih aplikantica, da postoje stavke koje mogu biti dvojako protumačene. Sve izmjene Pravilnika bit će objavljene na web stranici www.bingobih.ba s tačno navedenim izmjenama.**